Desde'l les instituciones asturianes afítase la idea pola cual tolos problemes d'Asturies resuélvense cola meyora de les infraestructures. El discursu del "secular aislamiento asturiano", fondamente enraigonao na sociedá, redunda nuna acción política na que les infraestructures constituin un fin en si mesmo, non un mediu pa la meyora económica y la vertebración del país. Esto tien como consecuencia una xestión pésima de los fondos destinaos a les infraestructures, onde lo importante ye facer la obra, ensin importar si realmente ye necesaria, y terminala a cualesquier preciu, asumiendo como dalgo normal unos sobrecostes qu'algamen cotes escandaloses, como'l casu de l'ampliación d'El Musel, que llegaron a ser de 251 millones d'euros, o los de la Variante de Payares, de 1.858 millones d'euros. Esti marafundiu supón un escándalu qu'espeya bien a les clares la falta d'una planificación rigurosa que tea al serviciu de los intereses estratéxicos d'Asturies.